รัฐบาลไทย-ข่าวทำเนียบรัฐบาล-ศธ. ร่วมหารือโครงการผลิตแพทย์เพิ่มแห่งประเทศไทย ปี 2561-2570
วันพฤหัสบดีที่ 28 มิถุนายน 2561
ศธ. ร่วมหารือโครงการผลิตแพทย์เพิ่มแห่งประเทศไทย ปี 2561-2570
เมื่อวันจันทร์ที่ 25 มิถุนายน 2561 นพ.ธีระเกียรติ เจริญเศรษฐศิลป์ รัฐมนตรีว่าการกระทรวงศึกษาธิการ พร้อมด้วย ศ.คลินิก นพ.อุดม คชินทร รัฐมนตรีช่วยว่าการกระทรวงศึกษาธิการ ประชุมหารือโครงการผลิตแพทย์เพิ่มแห่งประเทศไทย ปี พ.ศ.2561-2570
เมื่อวันจันทร์ที่ 25 มิถุนายน 2561 นพ.ธีระเกียรติ เจริญเศรษฐศิลป์ รัฐมนตรีว่าการกระทรวงศึกษาธิการ พร้อมด้วย ศ.คลินิก นพ.อุดม คชินทร รัฐมนตรีช่วยว่าการกระทรวงศึกษาธิการ ประชุมหารือโครงการผลิตแพทย์เพิ่มแห่งประเทศไทย ปี พ.ศ.2561-2570 (ระยะที่ 1 พ.ศ. 2561-2562) โดยมี รศ.นพ.โศภณ นภาธร ผู้ช่วยรัฐมนตรีประจํากระทรวงศึกษาธิการ, นายสุภัทร จําปางทอง เลขาธิการคณะกรรมการการอุดมศึกษา, ศ.นพ.ประสิทธิ์ วัฒนาภา คณบดีคณะแพทยศาสตร์ศิริราชพยาบาล ตลอดจนผู้แทนจากกระทรวงสาธารณสุข, สํานักงานคณะกรรมการพัฒนาเศรษฐกิจและสังคมแห่งชาติ และสํานักงบประมาณ เข้าร่วมประชุม
ศ.คลินิก นพ. อุดม คชินทร รมช.ศึกษาธิการเปิดเผยภายหลังการประชุมว่า โครงการผลิตแพทย์เพิ่มแห่งประเทศไทย ได้ดําเนินการต่อเนื่องมากว่า 10 ปี และสิ้นสุดระยะเวลาดําเนินโครงการฯ ไปเมื่อปี 2560 ประกอบกับสํานักงบประมาณ และสํานักงานคณะกรรมการพัฒนาเศรษฐกิจและสังคมแห่งชาติ ได้ให้ข้อเสนอแนะให้มีการทบทวนโครงการ เนื่องจากใช้งบประมาณมากถึง 90,000 ล้านบาท (พ.ศ.2561-2570) กลุ่มสถาบันแพทยศาสตร์แห่งประเทศไทย (กสพท.) จึงได้เสนอโครงการดังกล่าวให้กระทรวงศึกษาธิการพิจารณาแนวทางการดําเนินงาน โดยแบ่งออกเป็น 2 ระยะ คือ ระยะที่ 1 ปี พ.ศ.2561-2562 และระยะที่ 2 พ.ศ.2563-2570
จากการหารือร่วมกันในครั้งนี้ ทุกฝ่ายเห็นพ้องให้กระทรวงศึกษาธิการและกระทรวงสาธารณสุข ตั้งเป้าหมายผลิตแพทย์ร่วมกัน ปีละ 3,000 คนต่อเนื่องเป็นเวลา 10 ปีซึ่งเป้าหมายดังกล่าวเป็นไปตามผลการศึกษาวิจัย ทั้งในเรื่องของสัดส่วนของแพทย์ต่อจํานวนประชากร อยู่ที่สัดส่วน 1:1,200 และการลดการกระจุกตัวของแพทย์ในเมืองใหญ่ ตลอดจนการผลิตแพทย์ให้ตรงตามความจริงและสอดคล้องกับการเปลี่ยนแปลงของโลก โดยเตรียมที่จะบริหารจัดการงบประมาณใหม่ใน 2 ส่วน คือ ส่วนแรกเป็นงบดําเนินการในการผลิตแพทย์ 300,000 บาทต่อคนต่อปี และส่วนที่สอง เป็นงบจัดหาอุปกรณ์และครุภัณฑ์พื้นฐาน สําหรับการเรียนการสอน 2,000,000 บาทต่อคนต่อหลักสูตร โดยให้คํานึงถึงความคุ้มค่าของอุปกรณ์เครื่องมือต่าง ๆ ตามอายุการใช้งานเฉลี่ยตามมาตรฐานกลางของกรมบัญชีกลาง และมิให้ซ้ําซ้อนกับที่มีอยู่แล้ว
ในส่วนของตัวชี้วัดความสําเร็จของโครงการฯ เน้นที่ "คุณภาพชีวิตของประชาชน" เป็นสําคัญโดยวัดจากการเข้าถึงการให้บริการทางการแพทย์ทั้งในเชิงปริมาณและคุณภาพ ในขณะที่กระทรวงสาธารณสุข ก็ต้องปรับกระบวนการส่งเสริมสุขภาพประชาชนในด้านต่าง ๆ เพื่อลดจํานวนผู้ป่วย พร้อมนําเทคโนโลยีสมัยใหม่มาช่วยในการรักษา ที่จะทําให้ใช้แพทย์น้อยลงอีกทางหนึ่งด้วย
นอกจากนี้ ยังได้หารือถึงแนวทางการป้องกันและรักษาแพทย์ให้คงอยู่กับภาครัฐ ไม่ไหลไปอยู่กับภาคเอกชนที่จะส่งผลต่อจํานวนแพทย์ที่ไม่เพียงพอในโรงพยาบาลของรัฐ โดยอาจจะกําหนดมาตรการในสัญญาการรับทุนแพทย์ เป็น "ค่าปรับ" กว่า 5 ล้านบาท กรณีที่แพทย์เรียนจบแล้วผิดสัญญา โดยจะนําเงินส่วนนี้ส่งคืนภาครัฐต่อไป เป็นต้น
รมช.ศึกษาธิการ กล่าวด้วยว่า การดําเนินงานต่อจากนี้ ทาง กสพท. จะได้จัดทําและนําเสนอโครงการให้คณะรัฐมนตรีพิจารณาอนุมัติ โดยในส่วนของกระทรวงศึกษาธิการ ซึ่งรับผิดชอบเรื่องการผลิตแพทย์เป็นหลัก ถือว่าปัญหาสุขภาพของประชาชนเป็นเรื่องใหญ่ และเป็นความจําเป็นเร่งด่วน ที่รัฐต้องจัดบริการด้านสุขภาพให้กับประชนอย่างทั่วถึง เพื่อให้ประชาชนมีคุณภาพชีวิตที่ดีขึ้นจริง ๆ
Writtenbyอรพรรณ ฤทธิ์มั่น
Photo Creditสุรัตน์ ภู่สุวรรณ, ยุทธพงศ์ เลือกกลั่นดี
Rewriterนวรัตน์ รามสูต
Editorบัลลังก์ โรหิตเสถียร